»Min mor og søster var paranoid skizofren, og min datter er bipolar«, fortæller 55-årige Marina Hansen, der hele sit liv har været pårørende til nære familiemedlemmer med psykiske sygdomme.

Hele sit liv har hun været vidne til, hvordan der i psykiatrien ikke bliver taget hånd om patienterne, når de skifter hænder fra den ene læge til den anden og bliver afvist og sendt videre fra den ene psykiatriske afdeling til den næste.

Selvom den tidligere regerings psykiatriplan fra 2014 skulle sikre, at psykiatrien fra 2015 frem til 2018 fik tilført 2,2 milliarder, der skulle forbedre vilkårene for landets psykiatriske patienter, har Marina Hansen gentagende gange stået tilbage som den eneste med ansvaret for sin mor, sin søster og nu sin datter.